Document ID: 32011R0157

РЕГЛАМЕНТ (ЕС) № 157/2011 НА КОМИСИЯТА
от 21 февруари 2011 година
за изменение на Регламент (ЕО) № 884/2006 за установяване на подробни правила за прилагането на Регламент (ЕО) № 1290/2005 на Съвета по отношение на финансирането на разходите, направени във връзка с операции по публично съхранение
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (1), и по-специално член 42 от него,
като има предвид, че:
(1)
В член 4, параграф 1, буква б) от Регламент (ЕО) № 884/2006 на Комисията (2) се посочва, че разходите за физически операции, свързани със закупуване, продажба или други форми на прехвърляне на продукти се финансират от Европейския фонд за гарантиране на земеделието (ЕФГЗ) въз основа на еднакви стандартни суми. Освен това в член 4, параграф 1, буква в) от същия регламент се посочва, че физическите операции, несвързани задължително със закупуване, продажба или други форми на прехвърляне на продукти, се финансират от ЕФГЗ въз основа на стандартни или нестандартни суми.
(2)
С оглед на яснотата е уместно в член 4, параграф 1 от Регламент (ЕО) № 884/2006 да се уточни, че във финансираните от ЕФГЗ разходи може да се включват разходи за превоз във или извън територията на държавата-членка, както и за износ при определени условия. Финансирането на такива разходи следва да подлежи на одобрение в съответствие с процедурата, предвидена в член 195, параграф 2 от Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (3).
(3)
Поради това Регламент (ЕО) № 884/2006 следва да бъде съответно изменен.
(4)
Мерките, предвидени в настоящия регламент, са в съответствие със становището на Комитета за земеделските фондове,
ПРИЕ НАСТОЯЩИЯ РЕГЛАМЕНТ:
Член 1
В член 4, параграф 1 от Регламент (ЕО) № 884/2006 след буква в) се вмъква следната буква ва):
„ва)
Разходите за превоз във или извън територията на държавата-членка, както и за износ, въз основа на стандартни или нестандартни суми, като тези разходи подлежат на одобрение в съответствие с процедурата, предвидена в член 195, параграф 2 от Регламент (ЕО) № 1234/2007.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 февруари 2011 година.

Labels: 12
4
15
6